KIRJALLINEN KYSYMYS E-3140/98

esittäjä(t): Ana Miranda de Lage (PSE) ja Jesús Cabezón Alonso (PSE) komissiolle

(16. lokakuuta 1998)

Aihe: Pyörremyrsky George

Pyörremyrsky Georgen hallussa on surullinen ennätys, koska sen aiheuttamat tuhot ovat viime vuosikymmenen pahimpien joukossa.

Tämä katastrofi on saanut erityisen synkkiä sävyjä Dominikaanisessa tasavallassa sekä Haitissa.

Voisiko komissio antaa yhteenvedon niistä kiireellisistä toimista, avustuksista jne., jotka se on käynnistänyt pyörremyrskyn katastrofaalisten tuhojen lievittämiseksi?

Voisiko komissio kertoa, aikooko EU kokonaisvahinkojen arvioinnin jälkeen osallistua avustustöihin ja millaisia hankkeita se suunnittelee kyseisissä tasavalloissa toteutettavien uudelleenrakentamistöiden tueksi?

Komission jäsenen Emma Boninonkomission puolesta antama vastaus

(20. marraskuuta 1998)

Dominikaanisessa tasavallassa hirmumyrsky koetteli erityisesti kahta aluetta. Lounaiselle alueelle (San Juan, Baoruco ja Barahona) koitui suuria vahinkoja voimakkaiden sateiden vaikutuksesta ja veden noustua äkillisesti, kun padon sulkuluukut avattiin onnettomuuden ehkäisemiseksi. Alue joutui mutavyöryn valtaan, joka vei mukanaan monia taloja ja vaurioitti pahoin julkisia rakennuksia (koulut, sairaalat, terveyskeskukset) sekä veden- ja sähkönjakeluverkostoja. Tällä alueella on eniten kodittomaksi jääneitä ihmisiä, ja vaara pilaantuneen veden aiheuttamista kulkutaudeista on suuri. Maan kaakkoisosaa (piirihallintoalueen itäosa, San Pedro de Marcoris, Romana) koettelivat rajut tuulet. Siellä tuhoutui useita satoja taloja ja hotellialalle koitui suuria vahinkoja.

Molemmilla alueilla tarvitaan runsaasti apua katastrofin uhreille, joista suurin osa on sijoitettu majoitustiloiksi muutettuihin kouluihin ja kirkkoihin. Avuntarve vaihtelee elintarvikeavusta (veden ja ruoka-annosten jakaminen) ja peruslääkkeistä talojen korjausapuun. Komissio on myöntänyt uhrien auttamiseen Dominikaanisessa tasavallassa rahallista apua 1,7 miljoonaa ecua, jonka täytäntöönpanosta huolehtivat Punaisen ristin ja Punaisen puolikuun yhdistysten kansainvälinen liitto (FICR), PAHO (PanAmerican Health Organization) ja eri kansalaisjärjestöt.

Haitissa voimakkaat sateet ovat koetelleet maan useita osia. Kaupungin slummialueet, joista mainittakoon erityisesti Drouillard'n alue, ovat joutuneet tulvan alle kuten aina kovan sateen sattuessa. Kaakkoisessa departementissa vesi on vienyt mukanaan jokiuomaan rakennetun Fonds Verretes'n kylän niin, että kylä on käytännöllisesti katsoen kadonnut ja pelkästään tästä kylästä on kuollut 85 henkeä. Marigot'n ja Belle Ansen kylien osalta tulee jatkuvasti tietoja etenkin vaurioituneita rakennuksia sekä viljelysten ja karjan menetyksiä koskevista suurista vahingoista.

Artiboniten departementissa useat kylät ovat joutuneet sateen aiheuttaman tulvan alle, mihin on vaikuttanut myös Peligre-padon sulkujen avaaminen veden paineen noustua vaarallisesti. Satojen ja varastojen menetykset ovat aiheuttaneet tälle riisinviljelyalueelle suuria vahinkoja. Paljon asukkaita on jouduttu evakuoimaan suojatiloihin. Myös muut, etenkin pohjoiset departementit ovat kärsineet vahinkoja. Katastrofin uhreille on toimitettu hätäapuna ensi sijassa elintarvikkeita ja muita välttämättömiä tarvikkeita. Vielä on huolehdittava suojatiloihin majoitettujen henkilöiden tarpeista.

Komissio on myöntänyt 300 000 ecun arvosta rahoitusapua, jonka täytäntöönpanosta huolehtivat Lääkärit ilman rajoja -järjestö ja FICR.